રવિવારે લાખોની સંખ્યામાં પાટીદારો મહેસાણા ખાતે ઉમટી પડતા એક તબક્કે પોલીસ પણ મૂંઝવણમાં મુકાઈ હતી. આથી મહેસાણા જિલ્લા પોલીસવડાની ફોર્મ્યુલા મુજબ પ૦૦ જેટલા આગેવાન-કાર્યકરોએ જ જેલમાં જવાનું સૂચન એસપીજી પ્રમુખ લાલજી પટેલે કર્યું હતું, જોકે હાજર ટોળું સૂચનને ફગાવીને જેલમાં જવાની માગ પર અડગ રહેતાં પોલીસ સાથે ઘર્ષણ થયંુ હતું. આંદોલનકારીઓ સરકારવિરોધી નારા સાથે જેલભરોની માગ કરતા જમીન પર બેસી ગયા હતા. ટોળાંને વિખેરવા પોલીસે વૉટર કેનન દ્વારા પાણી છોડ્યું અને ટિયરગેસની મદદ પણ લીધી હતી. છતાંય સ્થિતિ કાબૂમાં ન આવતા પોલીસે લાઠીચાર્જનો સહારો લીધો હતો. આ લાઠીચાર્જમાં એસપીજીના રાષ્ટ્રીય અધ્યક્ષ લાલજી પટેલને માથામાં ઈજા થઈ હતી અને તેઓ ગંભીર રીતે ઘાયલ થયા હતા.